钦定古今图书集成/明伦汇编/官常典/第749卷 > 赵兴基 郑元绶 赵之璞 程楷 胡守恒
## 钦定古今图书集成/明伦汇编/官常典/第749卷 > 赵兴基 郑元绶 赵之璞 程楷 胡守恒

按《明外史忠义传》：“兴基，云南太和人，举于乡。崇祯中
为庐州通判。贺一龙、左金王等五大部据英、霍二山，
久暑入秋，出以为常山城长吏挈其印视事舟中。滨
江聚落，荒梗无人居，督师杨嗣昌遣监军佥事杨卓
然招之，受侮而返。至是，李自成、张献忠大乱中原，一
龙等遥相响附。十五年，献忠为左良玉所败走，与诸”
部合。遂以三月攻舒城。逾月，城陷，改为得胜州，据之，
遣其党分掠旁邑，游骑日抵庐州城下。兴基与知府
郑履祥、经历郑元绶、合肥知县潘登贵、指挥同知赵
之璞、里居参政程楷分门守，监司蔡如蘅贪戾，民不
附贼谍满城中，不能知。五月，提学御史徐之垣以试
士至，献忠遣其下伪为诸生，袭儒冠以入。夜半举炮，
城中大扰之，垣如蘅，及履祥、登贵并缒城走。兴基时
守水西门，闻变，挺刃下戍楼与斗，斩数人，被创死。元
绶、楷共守南薰门，元绶力斗死，楷不屈死。之璞分守
东门，巷战死。庐州城池高深，八年春，贼百方力攻，知
府吴大朴坚守不下。后屡犯，终不得志，至是以计得
之。履祥、登贵惧罪，委之兴基。总督史可法按问，诸生
胡来化曰：“失城守令，非别驾也。因其死而诬之，何以
慰忠魂、励生者？”可法以其言闻。乃治两人罪，而赠兴
基河南佥事，楷光禄卿，元绶亦赠恤。方贼攻舒城，县
令适以忧去，里居，编修胡守恒与游击孔廷训督民
兵共守。守恒家富而吝，乡里怨之。会廷训纵所部淫
掠，士民遂叛降贼。城将陷，悍卒杀守恒，朝中以为“殉
难。”超赠少詹事，谥“文节。”